钦定古今图书集成/历象汇编/庶征典/第008卷 > 庄子 > 《胠箧》
## 钦定古今图书集成/历象汇编/庶征典/第008卷 > 庄子 > 《胠箧》

上诚好知而无道，则天下太乱矣。何以知其然耶？夫
弓弩毕弋，机变之知多，则鸟乱于上矣；钩饵网罟，罾
笱之知多，则鱼乱于水矣；削格罗落，罝罘之知多，则
兽乱于泽矣；知诈渐毒颉滑坚白解垢，同异之变多，
则俗惑于辩矣。故天下每每大乱，罪在于好知。故天
下皆知求其所不知，而莫知求其所已知者，皆知非
其所不善，而莫知非其所已善者，是以大乱。故上悖
日月之明，下烁山川之精，中堕四时之施，喘耎之虫，
肖翘之物，莫不失其性。甚矣夫！好知之乱天下也。